ผู้ช่วยโฆษก ศบค. เผยเฝ้าระวัง 5 คลัสเตอร์ในกรุงเทพมหานคร โดยเฉพาะแคมป์คนงานก่อสร้าง พร้อมระดมตรวจคัดกรองเชิงรุกอย่างต่อเนื่อง
แพทย์หญิง อภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรน่า 2019 (โควิด-19) หรือ ศบค. กล่าวถึงคลัสเตอร์ในกรุงเทพมหานครว่า กรุงเทพมหานครเฝ้าระวังคลัสเตอร์อยู่ 27 คลัสเตอร์ใน 17 เขต ทั้งนี้ 7 คลัสเตอร์ควบคุมได้แล้ว แต่มี 5 คลัสเตอร์ ที่มีอัตราการติดเชื้อเพิ่มขึ้นอย่างต่อเนื่อง ได้แก่ แคมป์คนงานก่อสร้างเขตหลักสี่ แฟลตดินแดง แคมป์คนงานเขตวัฒนา คลองถม วงเวียน 22 ป้อมปราบศัตรูพ่ายและตลาดห้วยขวาง เขตดินแดง ซึ่งจะระดมตรวจคัดกรองเชิงรุกพร้อมให้คำแนะนำกับประชาชนต่อไป ซึ่งที่ประชุม ศบค. มีความเป็นห่วงคลัสเตอร์แคมป์คนงานก่อสร้าง โดยเฉพาะแคมป์คนงานเขตหลักสี่ บริษัทอิตาเลี่ยน ผลการตรวจหาเชื้อคนงาน 559 ราย พบติดเชื้อ 482 ราย คิดเป็นร้อยละ 86.23 สำนักงานเขตหลักสี่และเจ้าหน้าที่ที่เกี่ยวข้องได้ดำเนินการปิดแคมป์ดังกล่าวเรียบร้อยแล้ว และตรวจแคมป์คนงานในเครือทั้งหมด ขณะเดียวกันกรมควบคุมโรครายงานการวิเคราะห์จากการสอบสวนโรคพบว่า ความเป็นอยู่ของประชาชนในแคมป์ค่อนข้างหนาแน่นและใช้พื้นที่ส่วนกลางร่วมกันหลายจุด เช่น ห้องน้ำ จุดรับประทานอาหาร รวมทั้งการเดินทางไปซื้อของที่ตลาดและเดินทางข้ามเขตข้ามจังหวัด เป็นต้น ที่ประชุมจึงกำหนดมาตรการโดยให้บริษัท แคมป์คนงานก่อสร้างให้ความร่วมมือในการจัดที่พักอาศัย พื้นที่ส่วนกลาง การทำความสะอาด การจัดระบบระบายอากาศและกำหนดความหนาแน่น เช่น ต้องแยกห้องอาบน้ำ ส่วนในสถานที่ทำงานให้เน้นย้ำการเว้นระยะ จัดจุดบริการแอลกอฮอล์ล้างมือ ที่สำคัญคือการเดินทาง ขณะนี้ข้อเสนอแนะของ ศบค.จะจัดให้เป็นบับเบิ้ลแอนด์ซีล ห้ามการเคลื่อนย้ายแรงงานออกนอกพื้นที่ หากจำเป็นต้องขออนุญาตก่อนเท่านั้น โดยเจ้าหน้าที่จะให้ความช่วยเหลือจัดบริการอาหารเครื่องอุปโภคบริโภค และกรมควบคุมโรคจะระดมตรวจคัดแยกผู้ป่วย เพื่อนำเข้าสู่ระบบการรักษา พร้อมกันนี้จะมีการประชาสัมพันธ์สื่อสารเพื่อขอความร่วมมือให้เข้าใจอย่างถูกต้อง หากพบผู้ป่วยจะมีโรงพยาบาลสนามที่รองรับคนงาน ได้แก่ วัฒนาแฟกทอรี่ มีเตียง 760 เตียง และศูนย์ห่วงใยคนสาคร บริษัท วิท วอเตอร์ 400 เตียง ทั้งนี้จำเป็นต้องจัดให้แรงงานต่างด้าวอยู่สถานที่เดียวกันและกองทัพจะจัดล่ามแปลภาษาเพื่อให้สื่อสารกันได้และทำให้เป็นมาตรฐานเดียวกันรวมถึงการฉีดวัคซีนจะมีการพิจารณาที่สอดคล้องกัน //////////////////////////// เสียง ///////////////////////    ผู้ช่วยโฆษกศบค.ยังกล่าวถึงกรณีคลัสเตอร์ตัวอย่างผลจากการดำเนินงานคัดกรองเชิงรุกในพื้นที่จังหวัดราชบุรี ว่า พบการติดเชื้อในโรงพยาบาลบ้านโป่ง เป็นผู้ป่วยยืนยันรายแรก หญิง อายุ 31 ปี เป็นญาติผู้ป่วยซึ่งไปเฝ้าแม่ที่ป่วยในโรงพยาบาล ในส่วนวอร์ดอายุรกรรมหญิง ตั้งแต่วันที่ 23-28 เม.ย.64 และพบว่าติดเชื้อวันที่ 30 เม.ย.64 ซึ่งทำให้เกิดการติดเชื้อไปยังผู้ป่วยรายอื่นที่อยู่หอผู้ป่วยเดียวกัน 9 ราย รวมทั้งเจ้าหน้าที่ที่อยู่ในวอร์ดด้วย 6 ราย และมีคนในครอบครัวของเจ้าหน้าที่ติดเชื้อเช่นเดียวกัน รวมพบผู้ติดเชื้อ 17 ราย และมีรายงานเพิ่มเติมมีผู้เสียชีวิต 4 ราย ผลจากการคัดกรองเชิงรุกเพิ่มเติม พบผู้ติดเชื้อทั้งหมด 30 ราย ขณะนี้ได้ปิดวอร์ดอายุรกรรมดังกล่าวจนถึงวันที่ 24 พฤษภาคม 2564 ทั้งนี้คณะกรรมการโรคติดต่อจังหวัดจะดูแลและควบคุมการแพร่ระบาดให้อยู่ในพื้นที่จำกัด จึงถอดบทเรียนจากกรณีดังกล่าวให้ทุกโรงพยาบาลต้องเข้มงวดดูแลญาติที่เฝ้าผู้ป่วยมากขึ้น